ครม.ไฟเขียวคลังปิดจ๊อบรถคันแรก30ก.ย.
ครม.รับข้อเสนอคลังกำหนดวันสิ้นสุดโครงการใช้สิทธิรถยนต์คันแรก 30 ก.ย.นี้
9 ก.ย. 2558

ครม.รับข้อเสนอคลังกำหนดวันสิ้นสุดโครงการใช้สิทธิรถยนต์คันแรก 30 ก.ย.นี้
รายงานข่าวจากทำเนียบรัฐบาล เปิดเผยว่า ที่ประชุมคณะรัฐมนตรี (ครม.) มีมติอนุมัติกำหนดระยะเวลาสิ้นสุดการรับมอบรถยนต์ตามโครงการรถคันแรก โดยผู้ขอใช้สิทธิจะต้องรับมอบรถยนต์ภายในวันที่ 30 ก.ย. 2558 หากพ้นกำหนดให้ถือว่าไม่ได้รับสิทธิและจะเรียกร้องสิทธิและค่าเสียหายใดๆ กับทางราชการไม่ได้ หากรับมอบรถยนต์หลังวันดังกล่าวถือว่าไม่ได้รับสิทธิตามโครงการและจะเรียกร้องสิทธิและค่าเสียหายใดๆ กับทางราชการไม่ได้ โดยต้องแบบที่มีการกำหนดไว้ตามเงื่อนไขเดิม
สำหรับผลการดำเนินงานตามโครงการรถคันแรกที่ผ่านมา พบว่า มีจำนวนผู้ขอใช้สิทธิตามโครงการจำนวน 1,259,113 ราย คิดเป็นเงินจำนวน 92,812 ล้านบาท และปัจจุบันมีผู้ยังไม่ได้ยื่นเอกสารหลักฐานเพิ่มเติม 111,465 ราย โดยการเบิกจ่ายเงินคืนตามโครงการมีผู้ได้รับเงินแล้วจำนวน 1,101,751 ราย คิดเป็นเงิน 81,190 ล้านบาท ขณะที่กรมสรรพสามิตได้ส่งแบบถามความประสงค์ไปยังผู้ใช้สิทธิดังกล่าว ปรากฏว่ามีการตอบกลับมา 10,289 ราย และในนั้นไม่ประสงค์ใช้สิทธิ 7,620 ราย
ทั้งนี้ ครม.มีมติเมื่อวันที่ 13 ก.ย. 2554 กำหนดระยะเวลาโครงการรถคันแรกตั้งแต่วันที่ 16 ก.ย. 2554-31 ธ.ค. 2555 แต่ต่อมาเกิดอุทกภัยทำให้ส่งมอบรถไม่ทัน จึงขยายเวลายื่นเอกสาร แต่ไม่ได้กำหนดระยะเวลาสิ้นสุดโครงการ